На основу члана 338. став 2. Закона о енергетици („Службени гласник РС”, бр. 145/14, 95/18- др. закон и 40/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О МОНИТОРИНГУ КВАЛИТЕТА

ДЕРИВАТА НАФТЕ И БИОГОРИВА

Члан 1.

У Уредби о мониторингу квалитета деривата нафте и биогорива („Службени гласник РС”, бр. 97/15, 5/17, 8/17 - исправка, 119/17 и 102/18), у члану 13. став 1. речи: „трговине нафтом, дериватима нафте, биогоривима и компримованим природним гасом” замењују се речима: „трговине нафтом, дериватима нафте, биогоривима, биотечностима, компримованим природним гасом, утечњеним природним гасом и водоником”.

Члан 2.

У члану 15. став 3. речи: „трговине нафтом, дериватима нафте, биогоривима и компримованим природним гасом” замењују се речима: „трговине нафтом, дериватима нафте, биогоривима, биотечностима, компримованим природним гасом, утечњеним природним гасом и водоником”.

Члан 3.

У члану 17. став 2. мења се и гласи:

„Извештај из става 1. овог члана доставља се међународним организацијама у складу са међународним обавезама које је преузела Република Србија до 31. августа текуће године за претходну календарску годину, изузев у случају енергетских горива и бродских горивa за која се извештај из става 1. овог члана доставља до 30. јуна текуће године за претходну календарску годину.”

Члан 4.

У члану 20. став 2. речи: „трговине нафтом, дериватима нафте, биогоривима и компримованим природним гасом” замењују се речима: „трговине нафтом, дериватима нафте, биогоривима, биотечностима, компримованим природним гасом, утечњеним природним гасом и водоником”.

Члан 5.

У члану 21. став 2. брише се.

Досадашњи ст. 3 - 6. постају ст. 2 - 5.

У досадашњем ставу 4. који постаје став 3. речи: „из ст. 1. и 2. овог члана” замењују се речима: „из става 1. овог члана”.

У досадашњем ставу 5. који постаје став 4. речи: „из става 3. овог члана” замењују се речима: „из става 2. овог члана”.

У досадашњем ставу 6. који постаје став 5. речи: „и 2.” бришу се.

Члан 6.

У члану 22. после става 2. додају се нови ст. 3. и 4. који гласе:

„Новчаном казном од 300.000 динара казниће се за прекршај енергетски субјект - правно лице, ако у промет стави, односно испоручи на тржиште деривате нафте и биогорива за које је утврђено одступање параметара квалитета, супротно члану 4. став 2. ове уредбе.

Новчаном казном од 50.000 динара казниће се одговорно лице у енергетском субјекту - правном лицу за прекршај из става 3. овог члана.”

Досадашњи ст. 3 - 6. постају ст. 5 - 8.

Досадашњи став 5. који постаје став 7. мења се и гласи:

„Новчаном казном од 150.000 динара казниће се енергетски субјект - предузетник за прекршај из става 3. овог члана.”

Члан 7.

Ова уредба ступа на снагу осмог дана од дана објављивања у ,,Службеном гласнику Републике Србије.”

05 Број: 110-836/2023

У Београду, 2. Фебруара 2023. године

ВЛАДА

ПРЕДСЕДНИК

Ана Брнабић,с.р.